આ શાતા પરણીને મારા ઘરમાં આવી ત્યારે કેવી સુંદર, રમતિયાળ ઝરણા જેવી કિલકિલતી ખૂબસૂરત યુવતી હતી ! પણ મુફલિસીભર્યાં તેવીસ વર્ષોની સિલવટો જેમ જેમ એના ચાર્મિંગ ચહેરા પર અંકાતી ગઈ, તેમ તેમ એનો ચહેરો ખૂબસૂરતીનું આકર્ષણ ગુમાવતો ચાલ્યો છે. યા શાયદ હવે એ આકર્ષણ એનાં-મારાં સંતાનોમાં ઊતરી ચૂક્યું છે. વિચારતાં સફેદભરી ભૂખરાશ ઊભરતા માથા પર અને ‘ચીન્સ’ પડવા માંડેલા મધ્યવયસ્ક ચહેરા પર હાથ ફેરવી લઈ, સહેજ થંભી, ધુમાડિયા રંગની કફનીના ખિસ્સામાંથી સિગારેટનું પાકીટ કાઢી મેં સિગારેટ સળગાવી.